b'\n_START_ARTICLE_\nMEASAT\n_START_PARAGRAPH_\nMEASAT Global Berhad (MGB, agr\xc4\x81kais nosaukums Malayan Tobacco Company) ir Malaizijas holdings. Tam pieder vair\xc4\x81ki pavado\xc5\x86u sakaru operatori ar MEASAT un AFRICASAT s\xc4\x93rijas \xc4\xa3eostacion\xc4\x81rajiem pavado\xc5\x86iem. Uz\xc5\x86\xc4\x93mums pied\xc4\x81v\xc4\x81 telev\xc4\xabzijas retransl\xc4\x81cijas, Direct-To-Home (DTH) platformu un datu p\xc4\x81rraides pakalpojumus vair\xc4\x81k nek\xc4\x81 150 valst\xc4\xabs \xc4\x80zij\xc4\x81, \xc4\x80frik\xc4\x81, Eirop\xc4\x81 un Austr\xc4\x81lij\xc4\x81.\n_START_SECTION_\nBinariang Satellite Systems\n_START_PARAGRAPH_\n1993. gad\xc4\x81 dibin\xc4\x81ts Malaizijas sakaru operators Maxis. Tas izveidoja pavado\xc5\x86u noda\xc4\xbcu ar m\xc4\x93r\xc4\xb7i sniegt sakaru pakalpojumus ar pavado\xc5\x86u starpniec\xc4\xabbu. _NEWLINE_1994. gada 17. maij\xc4\x81 ar ASV uz\xc5\x86\xc4\x93mumu Hughes Space and Communications International nosl\xc4\x93gts l\xc4\xabgums par sakaru pavado\xc5\x86a izgatavo\xc5\xa1anu uz platformas HS-376 b\xc4\x81zes. Projekts nosaukts par Malaysia-East Asia Satellite ("Malaizijas Austrum\xc4\x81zijas pavadonis", MEASAT). 30. novembr\xc4\xab pas\xc5\xabt\xc4\xabts otrs HS-376 pavadonis. Saska\xc5\x86\xc4\x81 ar l\xc4\xabgumu Hughes ar\xc4\xab izgatavoja un Lankavi sal\xc4\x81 uzst\xc4\x81d\xc4\xabja kosmisko apar\xc4\x81tu kontroles staciju, k\xc4\x81 ar\xc4\xab apm\xc4\x81c\xc4\xabja Malaizijas speci\xc4\x81listus. Pirmais pavadonis MEASAT-1 orb\xc4\xabt\xc4\x81 palaists 1996.\xc2\xa0gada 13.\xc2\xa0janv\xc4\x81r\xc4\xab un izvietots \xc4\xa3eostacion\xc4\x81raj\xc4\x81 orb\xc4\xabt\xc4\x81 punkt\xc4\x81 91,5 gr\xc4\x81di austumu garuma. Tas bija Malaizijas pirmais Zemes m\xc4\x81ksl\xc4\xabgais pavadonis. Otrs MEASAT-2 palaists 1996.\xc2\xa0gada 13.\xc2\xa0novembr\xc4\xab poz\xc4\xabcij\xc4\x81 148\xc2\xb0 A. _NEWLINE_1998. gada oktobr\xc4\xab British Telecommunications plc ieguva 33,3\xc2\xa0% Maxis kapit\xc4\x81lda\xc4\xbcu. Pavado\xc5\x86u bizness tika atdal\xc4\xabts k\xc4\x81 atsevi\xc5\xa1\xc4\xb7s uz\xc5\x86\xc4\x93mums Binariang Satellite Systems Sdn. Bhd.\n_START_SECTION_\nMalayan Tobacco Company\n_START_PARAGRAPH_\n1956.\xc2\xa0gada 28.\xc2\xa0septembr\xc4\xab dibin\xc4\x81ts uz\xc5\x86\xc4\x93mums Malayan Tobacco Company (MTC), kur\xc5\xa1 nodarboj\xc4\x81s ar tabakas produktu ra\xc5\xbeo\xc5\xa1anu, importu un tirdzniec\xc4\xabbu._NEWLINE_1999.\xc2\xa0gada 2.\xc2\xa0novembr\xc4\xab MTC p\xc4\x81rtrauca tabakas biznesu._NEWLINE_2002.\xc2\xa0gada 8.\xc2\xa0maij\xc4\x81 MTC k\xc4\xbcuva par invest\xc4\xabciju holdinga uz\xc5\x86\xc4\x93mumu, p\xc4\x93c pavado\xc5\x86u sakaru operatora Binariang Satellite Systems Sdn. Bhd. ieg\xc4\x81des.\n_START_SECTION_\nMEASAT Global Berhad\n_START_PARAGRAPH_\n2003.\xc2\xa0gada 23.\xc2\xa0j\xc5\xablij\xc4\x81 Malayan Tobacco Company main\xc4\xabja nosaukumu uz MEASAT Global Berhad, t\xc4\x81d\xc4\x93j\xc4\x81di atspogu\xc4\xbcojot savu pamatbiznesu nosaukum\xc4\x81._NEWLINE_2004. gad\xc4\x81 Binariang Satellite Systems Sdn. Bhd. p\xc4\x81rd\xc4\x93v\xc4\x93ts par MEASAT Satellite Systems Sdn. Bhd..'